

Telki Község Önkormányzata

2089 Telki, Petőfi u.1.

Telefon: (06) 26 920 801

E-mail: hivatal@telki.hu

[www.telki.hu](http://www.telki.hu)

**ELŐTERJESZTÉS**

**A Képviselő-testület 2023. 11. 27.-i rendes ülésére**

**A köztemetőről és a temetkezésről szóló rendelet**

**A napirendet tárgyaló ülés dátuma**: **2023.11.27.**

**A napirendet tárgyaló ülés:** **Képviselő-testület**

**Előterjesztő:** **Deltai Károly polgármester**

**Az előterjesztést készítette:** **dr. Lack Mónika jegyző**

**A napirendet tárgyaló ülés típusa:** **nyílt** / zárt

**A napirendet tárgyaló ülés típusa:** **rendes /** rendkívüli

**A határozat elfogadásához szükséges többség típusát:** egyszerű / **minősített**

**A szavazás módja:** **nyílt** / titkos

**1.Előzmények, különösen az adott tárgykörben hozott korábbi testületi döntések és azok végrehajtásának állása: -**

**2. Jogszabályi hivatkozások**: -

**3.Költségkihatások és egyéb szükséges feltételeket, illetve megteremtésük javasolt forrásai: -**

**4. Tényállás bemutatása:**

Telki Községben az önkormányzat tulajdonában lévő köztemető üzemeltetését, a temető területén található ravatalozó, és a temető létesítményeinek fenntartását közszolgáltatási szerződés alapján a Gyertyaláng Kft. látja el.

 Az üzemeltető a díjakat emelni javasolja, új díjakat javasol bevezetni, továbbá az urnás temetkezések növekvő száma miatt javasolja, hogy újonnan történő urnás temetés esetén az urna csak urnasírhelybe vagy urnafülkébe legyen elhelyezhető.

A temetkezésről szóló helyi rendelet (20/2011. ( 09.07.) Ör. sz. ) több mint 10 éves, már többször módosult, javasolt több javítás elvégzése és új rendelet megalkotása.

Változások:

- hivatkozások pontosítása a rendeletben, függelék törlése

-„urnasírhely és urnasírbolt a rendelet hatálybalépést követően újonnan nem alakítható ki” rendelkezésből az „urnasírhely” törlése

- urnás temetkezés szabályainak új szakaszba gyűjtése

- sírhelyek méretezésénél kiegészíteni az urnasírhely méreteinek meghatározásával: „urnasírhely hosszúsága: 0,9 méter, szélessége: 0,6 méter”

- temetési helyek megváltási, illetve újraváltási díjak emelése és sírbolt esetén férőhely szerinti differenciálása:

|  |  |
| --- | --- |
| egyes sírhely | ~~25.000~~ 35.000.-Ft+Áfa/25 év |
| kettes sírhely | ~~50.000~~ 70.000.-Ft+Áfa/25 év |
| sírbolt ~~: 150.000.- Ft+Áfa/60 év~~ | 2 férőhelyes: 150.000.- Ft+Áfa/60 év |
| sírbolt | 4 férőhelyes: 250.000.- Ft+Áfa/60 év |
| sírbolt | 6 férőhelyes: 350.000.- Ft+Áfa/60 év |
| urnafülke | 20.000.- Ft+Áfa/10 év |
| urnasírhely | 25.000.- Ft+Áfa/10 év |

* az üzemeltető által biztosított szolgáltatások, temetkezési szolgáltatók által fizetendő új díjak, egyes díjak megszűnése:

~~Ravatalozó használat díja:~~ ~~10.000- Ft/alkalom + Áfa~~

A temetkezési szolgáltató által a temető létesítményeinek igénybevételi díja: 30.000.- Ft/alkalom+áfa

Ravatalozó berendezés használati díja: 20.000.- Ft/alkalom + Áfa

Sírásás, sírnyitás urnás temetés esetén: 13.000.- Ft+áfa

Sírásás, sírnyitás koporsós temetés esetén: 35.000.- Ft+áfa

Elhunyt átvétel: 15.000.- Ft+áfa

Urna átvétel: 10.000.- Ft +áfa

~~hűtési díj 2.000- Ft/nap + Áfa~~

* a temető fenntartási hozzájárulás mérték emelése: ~~3.000~~ 4.000- Ft+Áfa/nap

Telki, 2023. november 24.

 Deltai Károly

 polgármester

Rendelet tervezet:

**Telki Község Önkormányzata Képviselő-testületének .../.... (...) önkormányzati rendelete**

**A köztemetőről és a temetkezésről**

Telki Község Önkormányzatának Képviselő-testülte a temetőkről és a temetkezésről szóló 1999. évi XLIII. törvény 41. § (3) bekezdés e) pontjában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva a következőket rendeli el.

**Általános rendelkezések**

**1. §**

(1) A rendelet hatálya Telki község közigazgatási területén lévő temetőre, az ott folyó temetkezési és temető fenntartási, sírhelyhasználati tevékenységre, valamint a temetői szolgáltatásokat igénybe vevő, a tevékenységet végző természetes és jogi személyekre terjed ki.

(2) A köztemetőkben polgári és egyházi szertartással történő temetés, búcsúztatás egyaránt lefolytatható.

**Temető fenntartása, üzemeltetése**

**2. §**

(1) Az önkormányzat a köztemető fenntartásáról, üzemeltetéséről kegyeleti közszolgáltatási szerződés keretén belül gondoskodik. ~~A szerződés a rendelet 1. sz. függeléke.~~

(2) A köztemető nyitvatartási idejét, rendjét az üzemeltető a polgármester egyetértésével állapítja meg.

(3) A látogatók számára a köztemetők bejáratánál az üzemeltető tájékoztató táblát köteles kifüggeszteni, melynek kötelezően tartalmaznia kell a temető tulajdonosának, fenntartójának és üzemeltetőjének nevét, címét, e-mail címét, telefonszámát, tartózkodási helyét és ügyfélfogadási idejét, a temető nyitva-tartásának idejét, a temető rendjére vonatkozó szabályokat, a temető térképét.

(4) Az üzemeltető a tartósan elhanyagolt sírokról nyilvántartást vezet. Amennyiben nem ismert a sírgondozás elvégzésére kötelezhető hozzátartozó, jelzéssel él a polgármester felé, aki a sír gondozását indokolt esetben elvégezteti.

**A temető használatának és igénybevételének szabályai**

**3. §**

(1) A köztemetőkben mindenki köteles a hely jellegének megfelelő magatartást tanúsítani, az etnikai vagy vallási temetkezési szokásokat tiszteletben tartani és tartózkodni a kegyeleti érzést sértő tevékenységtől, hanghatástól vagy magatartástól.

(2) Minden látogató kötelessége a temetőnek és a környezetének védelme, rendjének, tisztaságának megőrzése.

(3) Nyitvatartási idő alatt a temetőt bárki látogathatja. A temetőben 12 év alatti gyermek kizárólag felnőtt felügyelete mellett tartózkodhat.

(4) A köztemetőbe - a vakvezető kutya kivételével - állatot bevinni tilos.

(5) A temetőben csak a sírok, síremlékek díszítésére szolgáló, a kegyeleti jelleget nem sértő tárgyak, növények helyezhetők el. A temető rendjét zavaró tárgyakat, növényeket a temető üzemeltetője eltávolítja vagy az elhelyezővel eltávolíttatja. A kegyeleti tárgyakat, egyéb díszítő anyagokat, sírokra ültetett növényeket és a temetőkbe vitt virágot leszedni, a köztemető területéről kivinni csak a tulajdonos, vagy az üzemeltető engedélyével lehet.

(6) A köztemetőben keletkezett szemetet, hulladékot csak a temető erre kijelölt területén lehet elhelyezni.

(7) A köztemető területén a talajt, gyepet az üzemeltető engedélye nélkül felásni, elvinni, sírfeltöltésre használni nem lehet.

(8) A köztemetőben munkát végző vállalkozók, szolgáltatók az üzemeltető engedélyével végezhetik feladataikat. Tevékenységükkel a szertartások rendjét nem zavarhatják, a látogatók kegyeleti érzéseit nem sérthetik, a szomszédos sírokban és a temető infrastrukturális létesítményeiben kárt nem okozhatnak.

(9) A köztemetőbe gépjárművel behajtani csak rendkívül indokolt esetben, az üzemeltető engedélyével lehet.

(10) Bármely okból feleslegessé vált bontott síremléket, sírkőmaradványokat a sírhely felett rendelkezési joggal rendelkező az üzemeltetővel egyeztetett módon köteles elszállítani, vagy a kőtárban elhelyezni a feleslegessé válást követő 3 hónapon belül. Amennyiben a temetési hely felett rendelkezési joggal rendelkező kötelezettségének határidőre nem tesz eleget, az üzemeltető a rendelkezési joggal rendelkező költségére e munkákat elvégezteti.

(11) A temetőben tűzveszélyes tevékenységet végezni csak tűzvédelmi előírások betartásával lehet, a meggyújtott gyertyákat -a zárt mécses kivételével - távozás előtt el kell oltani. Egyéb esetben a tűzgyújtás tilos.

**Temetési hely gazdálkodás szabályai**

**4. §**

(1) A temetőt sírhelytáblákra, a sírhelytáblákat pedig sorokra kell osztani. A 10 éven aluli halott gyermekek részére külön sírhelytáblát kell kijelölni.

(2) A sorokban a temetési helyeket az üzemeltető jelöli ki. A parcellákban és a sorokban, az elhalálozás sorrendjében kell a temetési helyet kijelölni, ha az eltemettetőnek nincs a temetőben meglévő temetési hely felett rendelkezési joga. A sírhelytáblákat, a sorokat és a temetési helyeket számozni kell.

(3) A sírokat egymástál 0,6 méter távolságra, a gyermeksírokat egymástál 0,5 méter távolságra kell elhelyezni. A sorok közötti távolságnak 0,6 és 1 méter közöttinek kell lennie. A sírhelytáblák között 4 méter széles utat kell hagyni.

(4) A köztemetőben a temetésre használt helyek a következők:

*a)* egyes és kettes sírhely,

*b)* sírbolt,

*c)* urna fülke,

*d)* urna sírhely

*e)* urna sírbolt

**Díszsírhelyek**

**5. §**

(1) A Képviselő-testület díszsírhelyet – a család kezdeményezésére vagy beleegyezésével - azon elhunyt személyek részére adományoz, akik a kitüntetések, címek alapításáról és adományozásának rendjéről szóló 10/2019 (III.29.) önkormányzati rendeletben meghatározott kitüntetésben részesültek.

(2) A díszsírhely adományozásáról az elhunyt legközelebbi hozzátartozóját és a temető üzemeltetőjét írásban kell értesíteni.

(3) A díszsírhely használati ideje a temető fennállásáig tart és díjtalan.

(4) Kérelemre – sírnyitás és rátemetés szabályainak megtartásával – az elhunyt hozzátartozója is eltemethető a díszsírhelybe. Rátemetésnél a felmerülő költségeket meg kell téríteni.

(5) A díszsírhelyek gondozásáról és ápolásáról az elhunyt hozzátartozói, ezek hiányában az önkormányzat megbízására és költségére az üzemeltető köteles gondoskodni.

**Urnás temetkezés**

**6. §**

(1) Új sírhely megváltása esetén urnás temetés csak urnasírhelybe vagy urnafülkébe történhet. A már meglévő sírok esetében urnás rátemetés lehetősége biztosított.

(2) Urnasírbolt a rendelet hatálybalépést követően újonnan nem alakítható ki.

**A sírhelyek méretezése, sírjelek alkalmazása**

**7. §**

(1) A sírhelyek mérete:

*a)* Egyes sírhely hossza 210 cm, szélessége 90 cm

*b)* Kettős sírhely hossza 210 cm, szélessége 190 cm

*c)* Gyermeksírhely hossza 130 cm, szélessége 60 cm

*d)* Sírbolt hossza 250 cm, szélessége 150 cm

*e)* A sírgödör mélysége koporsó esetén 2 méter, urna esetén 1 méter

*f)* Az urnasírhely hosszúsága 0,9 méter, szélessége 0,6 méter

(2) A sírgödrök mélysége legalább 200 cm-nek kell lennie, koporsós rátemetés esetén a felülre kerülő koporsó aljzatának 160 cm-re kell kerülnie.

(3) A sírhelyeken sírhant felhantolása nem kötelező, de létesítése esetén a sírdomb magassága legfeljebb 30 cm lehet.

(4) Minden temetési helyet sírjellel kell ellátni, melynek magassága a 2 m-t nem haladhatja meg. E magassági méreten belül sírjel az üzemeltető részére történő előzetes bejelentés után, külön engedély nélkül létesíthető.

(5) A köztemetőkben a sírjel, vagy az azon szereplő felirat, ábra meg kell feleljen a kegyeleti érzés elvárásainak, semmiképpen nem lehet közízlést, emlékezést sértő.

**Temetési helyek használati ideje, használati díja**

**8. §**

(1) A köztemetőben temetési hely feletti rendelkezési jog időtartama (használati idő):

*a)* egyes és kettes betemetés, illetve rátemetés 25 év;

*b)* sírbolt esetén 60 év;

*c)* urnasírhely esetén 10 év;

*d)* urnasírbolt 20 év

*e)* urnafülke 10 év

~~(2) Urnasírhely és urnasírbolt a rendelet hatálybalépést követően újonnan nem alakítható ki. A már meglévő sírok esetében urnás rátemetés lehetősége továbbra is biztosított.~~

(2) Temetkezési helyet - a kettes sírhely üresen maradó felének kivételével - megváltani csak haláleset bekövetkezése miatt lehet.

(3) A rendelkezési jogosultság kezdő időpontja a megváltás napja.

(4) Az üzemeltető – a lejárat előtt legalább 3 hónappal- írásban tájékoztatja a hozzátartozót a rendelkezési jog lejártáról, a meghosszabbítás lehetőségéről, feltételeiről. Amennyiben a hozzátartozó nem megállapítható, a temetőben hirdetményben teszi közzé a felhívást. A hirdetményt minimum 90 napra ki kell függeszteni.

(5) A temetési helyek megváltásának, illetve újraváltásának díjait az 1. melléklet tartalmazza.

(6) A temetési helyek (sírhelyek) megváltásának díját a temetés előtt az üzemeltető számlájára kell befizetni és az üzemeltető bevételét képezi.

(7) Amennyiben a hozzátartozó a megváltási idő letelte előtt az elhunytat áttemetteti, a megváltási díjból visszatérítés nem jár.

(8) A temetkezésre megváltott hely magánszemélyek között csere vagy adás-vétel tárgyát nem képezheti.

**Temető fenntartási hozzájárulási díj**

**9. §**

(1) Temető fenntartási hozzájárulást a temetkezési szolgáltatók kivételével azoknak a vállalkozóknak kell fizetniük, akik a temetőben vállalkozásszerűen munkát végeznek.

(2) A temető fenntartási hozzájárulás mértéke (Kommunális Díj): ~~3.000~~ 4.000- Ft+Áfa/nap

(3) A temető fenntartási hozzájárulás összegét az igénybevevő a tevékenység megkezdése előtt köteles megfizetni az üzemeltetőnek.

**A köztemetői létesítmények igénybevételéért a temetkezési szolgáltatók által fizetendő díjak**

**10. §**

(1) A temető létesítményeinek, illetve az üzemeltető által biztosított szolgáltatásoknak az igénybevételéért a temetkezési szolgáltatók létesítmény használati díjat kötelesek fizetni.

(2) Az igényeket az üzemeltető felé legkésőbb az igénybevételt megelőzően 48 órával be kell jelenteni.,

(3) Az üzemeltető a létesítményhasználatról naprakész nyilvántartást köteles vezetni.

(4) Az üzemeltető a szolgáltatást a tevékenység gyakorlására jogosult igénylőtől nem tagadhatja meg.

(5) ~~Létesítmény használati díjak:~~ Az üzemeltető által biztosított szolgáltatások, temetkezési szolgáltatók által fizetendő díjak:

*a)* ~~Ravatalozó használat díja:~~ ~~10.000- Ft/alkalom + Áfa~~

A temetkezési szolgáltató által a temető létesítményeinek igénybevételi díja: 30.000.- Ft/alkalom+áfa

*b)* Ravatalozó berendezés használati díja: 20.000.- Ft/alkalom + Áfa

*c)* Sírásás, sírnyitás urnás temetés esetén: 13.000.- Ft+áfa

*d)* Sírásás, sírnyitás koporsós temetés esetén: 35.000.- Ft+áfa

*e)* Elhunyt átvétel: 15.000.- Ft+áfa

*f)* Urna átvétel: 10.000.- Ft +áfa

~~hűtési díj 2.000- Ft/nap + Áfa~~

(6) A létesítmény használati díj összegét az igénybevevő az igény bejelentésekor köteles megfizetni az üzemeltetőnek.

(7) A temető üzemeltetője is köteles a temetkezési szolgáltatókat terhelő díjakat megfizetni, ha az üzemeltetés mellett temetkezési szolgáltató tevékenységet is végez.

(8) A temető üzemeltetője az önkormányzat rendeletében megállapított díjakon felül más díjat nem állapíthat meg,

**11. §**

Hatályát veszti a Telki község Képviselő-testülete 20/2011. ( 09.07.) Ör. sz. rendelete A köztemetőről és a temetkezésről szóló 20/2011 (IX.7.) önkormányzati rendelet.

**12. §**

Ez a rendelet a kihirdetését követő harmadik napon lép hatályba.

*1. melléklet az .../... . (... . ... .) önkormányzati rendelethez*

Temetési helyek megváltásának, illetve újraváltásának díjai

|  | **A** | **B** |
| --- | --- | --- |
| **1** | egyes sírhely | ~~25.000~~ 35.000.-Ft+Áfa/25 év |
| **2** | kettes sírhely | ~~50.000~~ 70.000.-Ft+Áfa/25 év |
| **3** | sírbolt ~~: 150.000.- Ft+Áfa/60 év~~ | 2 férőhelyes: 150.000.- Ft+Áfa/60 év |
| **4** | sírbolt | 4 férőhelyes: 250.000.- Ft+Áfa/60 év |
| **5** | sírbolt | 6 férőhelyes: 350.000.- Ft+Áfa/60 év |
| **6** | urnafülke | 20.000.- Ft+Áfa/10 év |
| **7** | urnasírhely | 25.000.- Ft+Áfa/10 év |